А восьмай гадзіне ўжо сустракалі Neuro Dubel, і нейкі п’яны тыпус пад сцэнай дарма скардзіўся, што больш ня можа іх чакаць. Насамрэч, Neuro Dubel стаў першым гуртом, якому ўдалося падцягнуць людзей на танцпляц і разварушыць усю гэтую кампуху. Гурт выйшаў на сцэну з “групай падтрымкі” – з маленькімі дзяцьмі, якіх, напэўна, не было зь кім пакінуць дома. Дзеткі ва ўсю адрываліся пад Дзюбелей і, спадзяюся, разумелі ня ўсе тэксты песень. Што да саміх песень, то “Neuro Dubel” адыграў як кампазіцыі з новага альбому “На Марс!”, у тым ліку саму “На Марс!”, “Диско”, “Маленькая песенка”, “Сельпо”, “Уходим тихо”, так і шлягеры “Ольга Сергеевна”, “Нельзя”, “Манту”, “Гузік”. “Резиновый дом” падпяваў увесь клуб. Дзядзя Саша Кулінковіч ахвотна камунікаваў з танцпляцам, час ад часу сядаючы на край сцэны. Сэт “Дзюбелей” атрымаўся на дзіва доўгім, але, скажу шчыра, не хацелася, каб ён увогуле сканчаўся. Падчас выступу гурта аргі Тату-фэсту хацелі ўрачыста ўзнагародзіць пераможцаў намінацый “Лепшыя татуіроўкі” і “Міс Belarus Tattoo Fest”, але да цырымоніі дабралася толькі Pipetka – майстар з Горадні. Астатнія, мабыць, сьвяткавалі ў іншых месцах.